<classify> KAMATI ya Ushauri ya Mkoa RCC imekubaliana halmashauri zote mkoani Dodoma, kuingiza kwenye bajeti zao mpango wa kuvuna maji ya mvua, kwa kufufua mabwawa yaliyoharibika na kujenga mapya.Aidha, Mkuu wa Mkoa wa Dodoma, Dk Binilith Mahenge amewataka wananchi kutumia mvua zinazoendela kunyesha na kuwa hataki kusikia kuna eneo lenye njaa hapo baadaye. Akisoma maazimio baada ya RCC kujadili tathimini ya hali ya chakula na maandalizi ya kilimo kwa msimu wa 20192020, Katibu Tawala Mkoa, Maduka Kessy alisema RCC ilikubaliana kwa kauli moja kila halmashauri kuvuna maji ya mvua ili yatumike kwenye kazi ya kilimo, ufugaji na shughuli zingine za kiuchumi.Kwa hiyo tumekubaliana kila halmashauri iingize kwenye bajeti mpango wa uvunaji wa maji ya mvua kwa kujenga mabwawa yaani kufufua mabwawa yaliyoharibika, kujenga mabwawa mapya kwa ajili ya kuvuna maji ya mvua yaende kwenye kazi ya kilimo, mifugo na shughuli zingine, Kila wilaya inatakiwa kuleta mpango kwenye kikao kijacho ya uvunaji wa maji ya mvua, kila halmashauri italeta mpango unaoonesha watajenga mabwawa mangapi na kufufa magapi kila mwaka,alisema.Aidha akizungumza na wananchi wakati za ziara ya kukagua uharibifu wa mvua za masika wilayani Bahi, Mkuu wa Mkoa wa Dodoma, Dk Binilith Mahenge alisemaKwa kweli kwa mvua hizi zinazonyesha, itakuwa ajabu tukisikia hakuna chakula, kweli tutachukuliana hatua, Ni suala la watu kufanyia kazi mvua hizi zinazonyesha, mimi naamini kilimo ndio kimefaidika zaidi na hizi mvua, kwa hiyo hatutegemei kusikia chakula hakitoshi au kuna njaa, itakuwa ni kufuru au ni dharau kwa Mwenyezi Mungu ambaye ametupatia mvua hizi alisema.Awali, akiwasilisha hali ya upatikanaji wa chakula, Mshauri wa Kilimo wa Sekretarieti ya Mkoa wa Dodoma, Bernard Abraham alisema katika msimu wa kilimo wa mwaka 20192020, Mkoa wa Dodoma ulilenga kulima hekta 1,145153.9 za mazao ikijumuisha hekta 737,876.9 za mazao ya chakula na hekta 407,277 za mazao ya biashara. Uzalishaji katika kipindi hicho, unatarajiwa kuwa tani 1,974,462.6 ikiwa ni chakula tani 1,341,267.8 na biashara tani 633,194.8. Alisema ili kuhakikisha kuwa Mkoa wa Dodoma unaondokana na tatizo la njaa, ambalo limekuwa likiukabili kwa kipindi kirefu, mkoa unazielekeza halmashauri zote kuandaa mkakaki madhubuti wa kuwezesha kufikia lengo hilo.Mkoa kupitia wataalamu wa kilimo wa mkoa waendeshe vikao kazi na wataalamu katika ngazi za halmashauri zote nane za mkoa kwa lengo la kuweka msukumo katika kutekeleza majukumu yao ipasavyo, kupeana miongozo na mikakati ya kufanyia kazi ili kuwezesha kufikia lengo la Dodoma isiyo na njaa.Akichangia mada hiyo, Mbunge wa Kibakwe ambaye pia ni Waziri Ofisi ya Makamu wa Rais, Muungano na Mazingira, George Simbachawene alisema ni vyema mabwawa yenye hitilafu, yafufuliwe na wananchi wakaelekezwa namna ya kutumia maji hayo katika kilimo cha bustani.  <topic>: KITAIFA 